CELEX: 32022D0533
Language: sl
Date: 2022-04-01 00:00:00
Title: Izvedbeni sklep Komisije (EU) 2022/533 z dne 1. aprila 2022 o določitvi enakovrednosti COVID-19 potrdil, ki jih izdaja Republika Kolumbija, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji (Besedilo velja za EGP)

4.4.2022   
               
               
                  SL
               
               
                  Uradni list Evropske unije
               
               
                  L 105/60
               
            
         IZVEDBENI SKLEP KOMISIJE (EU) 2022/533
         z dne 1. aprila 2022
         o določitvi enakovrednosti COVID-19 potrdil, ki jih izdaja Republika Kolumbija, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) ter zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa okvir za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (v nadaljnjem besedilu: digitalno COVID potrdilo EU) z namenom, da se imetnikom olajša uveljavljanje pravice do prostega gibanja med pandemijo COVID-19. Prav tako prispeva k lažji postopni in usklajeni odpravi omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2.
                  
               
                     (2)
                  
                  
                     Uredba (EU) 2021/953 omogoča priznavanje COVID-19 potrdil, ki jih tretje države izdajo državljanom Unije in njihovim družinskim članom, če Komisija ugotovi, da so navedena COVID-19 potrdila izdana v skladu s standardi, ki se štejejo za enakovredne standardom, določenim v skladu z navedeno uredbo. Poleg tega morajo države članice v skladu z Uredbo (EU) 2021/954 Evropskega parlamenta in Sveta (2) pravila, določena v Uredbi (EU) 2021/953, uporabljati za državljane tretjih držav, ki ne spadajo v področje uporabe navedene uredbe, vendar se zakonito nahajajo ali prebivajo na njihovem ozemlju, in ki so upravičeni do potovanja v druge države članice v skladu s pravom Unije. Zato bi se morale vse ugotovitve o enakovrednosti, določene v tem sklepu, uporabljati za potrdila o cepljenju proti COVID-19, ki jih Republika Kolumbija izda državljanom Unije in njihovim družinskim članom. Podobno bi se morale na podlagi Uredbe (EU) 2021/954 take ugotovitve o enakovrednosti uporabljati tudi za potrdila o cepljenju proti COVID-19, ki jih Republika Kolumbija pod pogoji iz navedene uredbe izda državljanom tretjih držav, ki se zakonito nahajajo ali prebivajo na ozemlju držav članic.
                  
               
                     (3)
                  
                  
                     Republika Kolumbija je 21. septembra 2021 Komisiji predložila podrobne informacije o izdaji interoperabilnih potrdil o cepljenju proti s COVID-19 v skladu s sistemom „MINSALUD DIGITAL“. Republika Kolumbija je Komisijo obvestila, da meni, da se njena COVID-19 potrdila izdajajo v skladu s standardom in tehnološkim sistemom, ki sta interoperabilna z okvirom zaupanja, vzpostavljenim z Uredbo (EU) 2021/953, in ki omogočata preverjanje verodostojnosti, veljavnosti in celovitosti potrdil. V zvezi s tem je Republika Kolumbija obvestila Komisijo, da potrdila o cepljenju proti COVID-19, ki jih Republika Kolumbija izda v skladu s sistemom „MINSALUD DIGITAL“, vsebujejo podatke iz Priloge k Uredbi (EU) 2021/953.
                  
               
                     (4)
                  
                  
                     Republika Kolumbija je Komisijo obvestila tudi, da priznava samo potrdila o cepljenju, ki jih izdajo države članice in države EGP v skladu z Uredbo (EU) 2021/953.
                  
               
                     (5)
                  
                  
                     Na prošnjo Republike Kolumbije je Komisija 18. marca 2022 izvedla tehnične preskuse, ki so pokazali, da Republika Kolumbija izdaja potrdila o cepljenju proti COVID-19 v skladu s sistemom „MINSALUD DIGITAL“, ki je interoperabilen z okvirom zaupanja, vzpostavljenim z Uredbo (EU) 2021/953, in omogoča preverjanje njihove verodostojnosti, veljavnosti in celovitosti. Komisija je potrdila tudi, da potrdila o cepljenju proti COVID-19, ki jih Republika Kolumbija izda v skladu s sistemom „MINSALUD DIGITAL“, vsebujejo potrebne podatke.
                  
               
                     (6)
                  
                  
                     Republika Kolumbija je poleg tega obvestila Komisijo, da izdaja interoperabilna potrdila o cepljenju s cepivi proti COVID-19. Ta trenutno vključujejo cepiva Comirnaty, Vaxzevria, CoronaVac, Spikevax in cepivo proti COVID-19 Janssen.
                  
               
                     (7)
                  
                  
                     Republika Kolumbija je Komisijo tudi obvestila, da ne izdaja interoperabilnih potrdil o testu.
                  
               
                     (8)
                  
                  
                     Republika Kolumbija je Komisijo nadalje obvestila, da ne izdaja interoperabilnih potrdil o preboleli bolezni.
                  
               
                     (9)
                  
                  
                     Republika Kolumbija je prav tako Komisijo obvestila, da se bodo pri preverjanju potrdil v Republiki Kolumbiji osebni podatki, vključeni v potrdila, obdelovali samo za preverjanje in potrditev statusa cepljenja imetnika in se po tem ne bodo hranili.
                  
               
                     (10)
                  
                  
                     S tem so izpolnjeni elementi, potrebni za ugotovitev, da se potrdila o cepljenju v zvezi s COVID-19, ki jih Republika Kolumbija izda v skladu s sistemom „MINSALUD DIGITAL“, štejejo za enakovredna tistim, izdanim v skladu z Uredbo (EU) 2021/953.
                  
               
                     (11)
                  
                  
                     Potrdila o cepljenju proti COVID-19, ki jih Republika Kolumbija izda v skladu s sistemom „MINSALUD DIGITAL“, bi bilo zato treba priznati pod pogoji iz člena 5(5) Uredbe (EU) 2021/953.
                  
               
                     (12)
                  
                  
                     Da bi se ta sklep lahko izvajal, bi morala biti Republika Kolumbija povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
                  
               
                     (13)
                  
                  
                     Za zaščito interesov Unije, zlasti na področju javnega zdravja, lahko Komisija uporabi svoja pooblastila za začasno zadržanje uporabe tega sklepa ali njegovo razveljavitev, če pogoji iz člena 8(2) Uredbe (EU) 2021/953 niso več izpolnjeni.
                  
               
                     (14)
                  
                  
                     Glede na to, da je treba Republiko Kolumbijo čim prej povezati z okvirom zaupanja za digitalno COVID potrdilo EU, vzpostavljenim z Uredbo (EU) 2021/953, bi moral ta sklep začeti veljati na dan objave v Uradnem listu Evropske unije.
                  
               
                     (15)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Potrdila o cepljenju v zvezi s COVID-19, ki jih izdaja Republika Kolumbija v skladu s sistemom „MINSALUD DIGITAL“, se z namenom, da se olajša uveljavljanje pravice do prostega gibanja v Uniji, obravnavajo kot enakovredna tistim, izdanim v skladu z Uredbo (EU) 2021/953.
         
         
            Člen 2
            Republika Kolumbija je povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 1. aprila 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 211, 15.6.2021, str. 1.
         
            (2)  Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).